Vazhdon bllokada në veriun e Kosovës, mosmarrëveshje edhe për lëvizjen e mallrave
Zëvendëskryeministrja e Kosovës Mimoza Kusari Lila tha se shumë shpejt mund të priten kundërmasa nga Prishtina zyrtare.
Gjendja në veriun e Kosovës mbetet e pandryshuar sikurse edhe vlerësimet e autoriteteve të sigurisë të cilët thonë se situata është e qetë por me tensione. Të gjitha rrugët në atë pjesë po mbahen të bllokuara nga protestuesit serbë që nuk pajtohen me vendosjen e doganierëve dhe policisë kufitare të Kosovës dhe EULEX-it në vendkalimet kufitare me Serbinë. Forcat e NATO-s, sot kanë hapur pjesërisht vendkalimin në Bernjak, por ai vazhdon të mbetet jashtë funksionit për shkak të barrikadave. Serbët në veri refuzuan thirrjet e KFOR-it dhe të EULEX-it për mënjanimin e bllokadave. Zyrtarë të Beogradit thanë se ende po presin një përgjigje nga Bashkimi Evropian të cilit i është dërguar një plan për vendkalimet kufitare në veri në të cilin parashihet që të mos ketë prani të personelit shqiptar, dhe duke kërkuar që çështja e vendkalimeve të jetë pjesë e raundit të ri të bisedimeve të ndërmjetësuara nga Bashkimi Evropian. Por kërkesat e tilla janë hedhur poshtë nga Prishtina e cila çështjen e vendkalimeve kufitare e quan të mbyllur me marrëveshjen për vulat doganore. Autoritetet në Prishtinë akuzuan Beogradin se nuk po përmbushë detyrimet që dalin nga marrëveshja e arritur me 2 shtator me ndërmjetësimin e Bashkimit Evropian. Që nga e premtja, autoritetet e Prishtinës lejuan importimin e mallrave nga Serbia, i cili qe ndaluar më 20 korrik. Ndërkaq, autoritetet serbe nuk po lejojnë kalimin e mallrave të Kosovës në Serbi. Disa maune që gjatë natës ishin lejuar të hyjnë në Serbi janë kthyer mbrapa sot në mëngjes. Zëvendëskryeministrja e Kosovës, Mimoza Kusari Lila, njëherësh ministre e tregtisë dhe industrisë, tha në një bisedë për Zërin e Amerikës se shumë shpejt mund të priten kundërmasa nga Prishtina zyrtare. tha zonja Kusari Lila Ajo hodhi poshtë çdo mundësi që çështja e vendkalimeve kufitare të jetë pjesë e bisedimeve ndërmjet Kosovës dhe Serbisë që pritet të vazhdojnë në fund të këtij muaji në Bruksel. tha zonja Kusari Lila. Më 2 shtator Kosova dhe Serbia arritën marrëveshje lidhur me përdorimin e vulave doganore, por zbatimi i marrëveshjes shihet në mënyra krejt të ndryshme nga palët. Për qeverinë e Kosovës dhe praninë ndërkombëtare kjo nënkupton funksionalizimin e doganave në tërë Kosovën, ndërsa Beogradi thekson se njohja e vulave nuk nënkupton edhe vendosjen e doganierëve të Kosovës në veri, e as eksportet nga Kosova për në Serbi që shoqërohen me dokumente që mbajnë shenja të Republikës së Kosovës, të cilën Serbia vazhdon të mos e njohë.